Elvin Cəfərquliyev

Elvin Cəfərquliyev () — Azərbaycanlı peşəkar futbolçu. Azərbaycan Premyer Liqasında çıxış edən Ağdamın "Qarabağ" klubunun və Azərbaycan milli futbol komandasının müdafiəçisi.

 Karyerası 
Elvin Eldar oğlu Cəfərquliyev 26 oktyabr 2000-ci il tarixdə  Bakı şəhərində anadan olub. Keçmiş məşqçilərinin məlumatına görə, əslən Qəbələ rayonundandır.

 Akademiya 
Elvin Cəfərquliyev peşəkar futbola qədər ilk addımlarını Bakı təmsilçisi "İnter" klubunun (sonradan "Keşlə", hazırda "Şamaxı") uşaq futbol məktəbində atmışdır. Onun ilkin məşqçiləri Mahir Əliyev və Nadir Əliyev olmuşdur. Mahir Əliyevin sözlərinə görə, Cəfərquliyev kluba təxminən 8 yaşında cəlb edilmiş, erkən yaşlarından çevikliyi və atletik xüsusiyyətləri ilə seçilmişdir. O, əsasən yarımmüdafiəçi mövqeyində çıxış etmiş və sol ayağından aktiv istifadə etməsi ilə fərqlənmişdir. Elvin Cəfərquliyev 12–16 yaş aralığında Nadir Əliyevin rəhbərliyi altında məşq etmişdir. Nadir Əliyevin qeyd etdiyinə görə, futbolçu bu dövrdə həm hücum, həm yarımmüdafiə, həm də müdafiənin hər iki cinahında sınaqdan keçirilmişdir. Məşqçi onun 13–14 yaşlarından etibarən sürət və texniki baxımdan həmyaşıdlarından seçildiyini, emosional davranışlarının isə potensialından qaynaqlandığını bildirmişdir.

2015–2016-cı illərdə "İnter" klubunda yaranmış maliyyə və struktur problemləri fonunda Elvin Cəfərquliyev “Qəbələ” klubunun U-17 komandasına transfer edilmişdir. Bu keçid məşqçilərin qərarı əsasında həyata keçirilmiş və futbolçunun inkişafı üçün daha əlverişli şərait yaradılması məqsədi daşımışdır. Daha sonra o, yenidən "İnter"ə qayıtmış və burada peşəkar futbola keçid etmişdir. Həmin dövrdə əsas komandanın məşqçi heyətinin diqqətini cəlb etmiş və 18 yaşı tamam olmamış rəsmi oyunda debüt etmişdir.

 Klub 
Elvin Cəfərquliyev Azərbaycan kubokunda 10 dekabr 2017-ci ildə "Keşlə"nin heyətində "Kəpəz"ə qarşı oyunda debüt etmişdir. O, 2018-ci ildə "Qarabağ"la müqavilə imzalamışdır. 2019-cu ilin yayında "Sumqayıt" FK Elvin Cəfərquliyevlə bir illik müqavilə imzaladığını açıqlamışdı. O, 17 avqust 2019-cu ildə Azərbaycan Premyer Liqasında "Sumqayıt"ın heyətində "Qəbələ" ilə oyunda debüt etmişdir. O, 11 sentyabr 2020-ci ildə "Qarabağ"ın heyətində Azərbaycan Premyer Liqasının "Keşlə" ilə oyununda debüt etmişdir. Elvin Cəfərquliyev 18 avqust 2020-ci ildə UEFA Çempionlar Liqasının birinci təsnifat mərhələsində "Sileks"ə qarşı oyunda Avropada debüt etmişdir.

 Milli komanda 
Elvin Cəfərquliyev Azərbaycan milli futbol komandasının heyətində 30 mart 2021-ci ildə Serbiya ilə dünya çempionatının seçmə mərhələsi çərçivəsində debüt etmişdir.

 Uğurlar 
Keşlə
 Futbol üzrə Azərbaycan Kuboku: (1) 2017–18

 İstinadlar 

Kateqoriya:Qarabağ FK oyunçuları
Kateqoriya:Azərbaycan futbolçuları
Kateqoriya:Sumqayıt FK oyunçuları
Kateqoriya:Azərbaycan U-21 milli futbol komandasının oyunçuları
Kateqoriya:Azərbaycan milli futbol komandasının oyunçuları
Kateqoriya:Azərbaycan Premyer Liqası oyunçuları
Kateqoriya:Azərbaycan milli gənclər futbol komandasının oyunçuları